SPI ถอดรื้อ แตกแล้วโต
นานมาแล้ว จนเกือบจะลืมว่า กลุ่มสหพัฒน์ เคยมีบริษัทจดทะเบียนในตลาดหุ้นไทย ทั้งที่ว่าไปแล้วมีมากกว่า 15 บริษัท
17 มี.ค. 2560

แฉทุกวันทันเกมหุ้น
 
นานมาแล้ว จนเกือบจะลืมว่า กลุ่มสหพัฒน์ เคยมีบริษัทจดทะเบียนในตลาดหุ้นไทย ทั้งที่ว่าไปแล้วมีมากกว่า 15 บริษัท
เหตุผลเพราะว่า  นอกเหนือจากรายงานตามพิธีการที่ต้องกระทำแล้ว บริษัทจดทะเบียนเครือนี้ แทบจะไม่มีความเคลื่อนไหวที่สร้างความตื่นเต้นให้กับตลาดเอาเสียเลย …จนเคยมีคำถามว่า เข้ามาในตลาดหาสวรรค์วิมานอะไร…
วานนี้ บริษัทที่เป็นแกนหลักของกลุ่มสหพัฒน์ บริษัท สหพัฒนาอินเตอร์โฮลดิ้ง จำกัด (มหาชน) หรือ SPI เริ่มขยับตัวทำวิศวกรรมการเงินเป็นครั้งแรกและครั้งใหญ่ที่ไม่ธรรมดา เพราะ..เป็นเกมเทกโอเวอร์บริษัทในเครือด้วยกันเอง หรืออีกอย่างคือ การจัดโครงสร้างภายในใหม่
ธุรกรรมจัดโครงสร้างภายในใหม่ครั้งใหญ่ที่สุดในรอบ 20 ปีนี้  ประกอบด้วย 2 ขั้นตอน คือ
ขั้นตอนที่ 1 SPI จะเข้ารับโอนกิจการทั้งหมดของบริษัท เพรซิเดนท์โฮลดิ้ง จำกัด (PH) ซึ่งประกอบธุรกิจให้เช่าระยะยาวด้านยานพาหนะและเครื่องจักรและธุรกิจลงทุนโดยการถือหุ้นในบริษัทอื่น ซึ่งรวมถึงหุ้นที่ PH ถือในบริษัทที่ประกอบธุรกิจหลักด้านอาหาร โดยวิธีโอนกิจการทั้งหมด (Entire Business Transfer) ซึ่งคาดว่าจะเกิดขึ้นภายในเดือนมิ.ย.60
กิจการในเครือข่ายของ PH ซึ่งพ่วงรวมถึง 3 บริษัท ได้แก่ 1)  บริษัท ไทยเพรซิเดนท์ฟูดส์ จำกัด (มหาชน) หรือ TF 2) บริษํท เพรซิเดนท์ไรซ์โปรดักส์ (PR) และ 3) บริษัท เพรซิเดนท์ เบเกอรี่ (PB) มีมูลค่ารวมทั้งสิ้น 7.92 พันล้านบาท
ทั้ง 3 บริษัทดังกล่าวที่พ่วงเข้ามา เป็นบริษัทมหาชนจดทะเบียน ดังนั้น จึงเป็นภาคบังคับให้ SPI จำต้องทำเทนเดอร์ออฟเฟอร์ จากผู้ถือหุ้นอื่นๆ โดยปริยาย…แล้วก็ทำให้บริษัททั้ง 3 จำต้องแต่งตัวกันจ้าละหวั่น ก่อนจะย่างเข้าสู่ขั้นตอนที่ 2 
เริ่มจาก TF อนุมัติการขายหุ้นใน PR ที่บริษัทถือหุ้นอยู่ทั้งหมด 1.81 ล้านหุ้น คิดเป็น 1.21% ที่ราคาหุ้นละ 54.37 บาท รวมมูลค่า 98.21 ล้านบาท ให้แก่ นายบุญยสิทธิ์ โชควัฒนา, นายกำธร ตติยกวี, นายพิพัฒ พะเนียงเวทย์ และนายกำธร พูนศักดิ์อุดมสิน เพื่อเป็นการขจัดการถือหุ้นระหว่างบริษัทที่จะควบเข้าด้วยกัน ก่อนการควบรวมบริษัทในอนาคตได้
ส่วนขั้นตอนที่ 2 คือ TF และ PR จะดำเนินการควบรวมบริษัทเข้าด้วยกัน เพื่อให้เกิดบริษัทใหม่ ซึ่งคาดว่าจะเกิดขึ้นภายในเดือนตุลาคม 2560  โดยการดำเนินการจะมีกระบวนการจัดสรรหุ้นในบริษัทใหม่ให้แก่ผู้ถือหุ้นของ TF และผู้ถือหุ้นของ PR ที่มีชื่อปรากฏในสมุดทะเบียนผู้ถือหุ้นของแต่ละบริษัทดังกล่าว ณ วันและเวลาที่จะกำหนดกันต่อไปในอัตราส่วน 1 หุ้นเดิมใน TF ต่อ 1.47927562 หุ้นในบริษัทใหม่ และ 1 หุ้นเดิมใน PR ต่อ 0.42373214 หุ้นในบริษัทใหม่
การแปลงกายบริษัทภายใต้ PH เพื่อแต่งตัวใหม่ให้มีความชัดเจนในรูปแบบ เป็นไปตามแผนภูมิที่ยกมาประกอบ
การทำคำเสนอซื้อหุ้นทั้งหมดใน PR และ PB จะมีมูลค่ารวมกันไม่เกิน 2.33 หมื่นล้านบาท  แต่ TF ได้แสดงเจตจำนงมายัง SPI ที่จะขอรับซื้อหุ้น PB ในสัดส่วนครึ่งหนึ่งของจำนวนหุ้นที่มีผู้ตอบรับคำเสนอซื้อหุ้นทั้งหมดใน PB ร่วมกับ SPI
การดำเนินการเหล่านี้ต้องใช้เงิน แต่ SPI ที่มีเงินสดเหลือเฟือกับเลือกทำเรื่อง “แปลกแต่จริง” ในการทำดังกล่าว ด้วยการ
วิธีการอย่างนี้ ถือเป็นความชาญฉลาดอย่างยิ่ง เพราะใช้เงินสดและก่อหนี้ที่ไม่มากนัก เนื่องจากเริ่มต้นด้วย debt financing แล้วท้ายสุดจะลงเอยด้วย equity financing  บางส่วน แล้วสามารถเชื่อมต่อยุทธศาสตร์ธุรกิจในอนาคตได้ดี
ที่สำคัญสุด สะท้อนให้เห็นว่า จากนี้ไป ยุทธศาสตร์ที่ลือลั่นตำนานในยุคนายห้างเทียม โชควัฒนา ว่าด้วย “แตกแล้วโต โตแล้วแตก” นั้น เป็นแค่มายาภาพของอดีต..ถึงเวลาก็พร้อมที่จะเปลี่ยนแปลงได้
เข้าสูตรไตรลักษณ์ …เต็มที่
“อิ อิ อิ”